作者:趙善括
標題:賀新郎
內容:絳雪堆雲綠。倚朱欄、鸞飛鳳舞，亂紅如簇。宮錦海沈肌理秀，極目明霞孤騖。對翠袖、天寒修竹。輕露有情添淚眼，粲精神、嬌醉薰華屋。然寶篆，散清馥。江南到處多蘭菊。更海棠、貪睡未醒，漫山粗俗。欲品此花為第一，真色生香俱足。又只怕、驚人凡目。把酒對花頻管領，怕狂風驟雨難拘束。拾碎玉，泛醽醁。